SUPER ออกหุ้นกู้ 500 ลบ. อายุ 2 ปี ลุยขายกองทุน-รายใหญ่ 6-8 ส.ค.61
SUPER ออกหุ้นกู้ 500 ลบ. อายุ 2 ปี ลุยขายกองทุน-รายใหญ่ 6-8 ส.ค.61 ระดมทุนใช้เป็นเงินทุนหมุนเวียน-ชำระหนี้กู้ยืม
9 ก.ค. 2561

บริษัท ซุปเปอร์ เอนเยอร์ยี คอร์ปอเรชั่น จำกัด (มหาชน) หรือ SUPER เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ครั้งที่ 2/2561 มูลค่าไม่เกิน 500 ล้านบาท อายุ 2 ปี ครบกำหนดไถ่ถอนปี พ.ศ. 2563
โดยเป็นหุ้นกู้มูลค่าไม่เกิน 400 ล้านบาท และมีหุ้นกู้สำรองเพื่อการเสนอขายเพิ่มเติมจำนวนไม่เกิน 100 ล้านบาท กำหนดอัตราดอกเบี้ยคงที่ 5.50% ต่อปี ชำระดอกเบี้ยทุกๆ 3 เดือน เสนอขายแก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 6-8 ส.ค.61 ผ่าน บล.เคที ซีมิโก้ ที่เป็นผู้จัดการการจัดจำหน่ายหุ้นกู้ และ บล.เออีซี ซึ่งเป็นผู้ร่วมจัดจำหน่ายหุ้นกู้
ทั้งนี้ บริษัทจะนำเงินที่ได้จากการออกและเสนอขายหุ้นกู้ครั้งนี้ไปใช้ในการประกอบธุรกิจทั่วไป และ/หรือ การลงทุนของบริษัท และ/หรือ ใช้เป็นเงินทุนหมุนเวียนของบริษัท และ/หรือ เพื่อใช้ชำระคืนเงินกู้ยืม และ/หรือให้ความช่วยเหลือทางการเงินแก่บริษัทย่อย
อนึ่ง บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้ระดับ BBB- แนวโน้มคงที่ เมื่อวันที่ 3 ม.ค.61